ΠΡΑΞΗ περί των όρων προσχωρήσεως της Ελληνικής Δημοκρατίας και tym προσαρμογών των συνθηκών - Πρωτόκολλο αριθ.4 - περί του βάμβακος

(1) Επίσημη Εφημερίδα των Ευρωπαϊκών Κοινοτήτων αριθ. L 291 της 19ης Νοεμβρίου 1979.

ΤΑ ΥΨΗΛΑ ΣΥΜΒΑΛΛΟΜΕΝΑ ΜΕΡΗ,

αναγνωρίζοντας τη μεγάλη σημασία που έχει για την ελληνική οικονομία η παραγωγή βάμβακος,

αναγνωρίζοντας τον ειδικό γεωργικό χαρακτήρα της παραγωγής αυτής,

αναγνωρίζοντας ότι λόγω της σημασίας του βάμβακος ως πρώτης ύλης, δεν πρέπει να θιγεί το καθεστώς των συναλλαγών με τις τρίτες χώρες,

θεωρώντας ότι προκειμένου να αποφευχθούν οι διακρίσεις μεταξύ των παραγωγών της Κοινότητος, το καθεστώς που καθιερώνει το παρόν πρωτόκολλο πρέπει να εφαρμοσθεί στο σύνολο του εδάφους της Κοινότητος,

ΣΥΝΕΦΩΝΗΣΑΝ ΕΠΙ ΤΩΝ ΑΚΟΛΟΥΘΩΝ ΔΙΑΤΑΞΕΩΝ:

1. Το παρόν πρωτόκολλο αφορά τον βάμβακα εις μάζας που υπάγεται στην κλάση 55.01 του Κοινού Δασμολογίου.

2. Θεσπίζεται στην Κοινότητα καθεστώς με σκοπό προοριζόμενο ιδίως:

- να υποστηρίζει την παραγωγή βάμβακος στις περιοχές της Κοινότητος όπου είναι σημαντική για τη γεωργική οικονομία·

- να επιτρέπει δίκαιο εισόδημα από τους ενδιαφερομένους παραγωγούς·

- να σταθεροποιεί την αγορά διά της βελτιώσεως των δομών στο επίπεδο της προσφοράς και της διαθέσεως.

3. Το καθεστώς που αναφέρεται στην προηγουμένη παράγραφο περιλαμβάνει τη χορήγηση ενισχύσεως στην παραγωγή.

Για να διευκολυνθεί η διαχείριση και ο έλεγχος, η ενίσχυση στην παραγωγή θα χορηγείται μέσω των εκκοκκιστηρίων. Εν προκειμένω, είναι σκόπιμη η επαγρύπνηση ώστε να μην υφίστανται στρεβλώσεις του ενδοκοινοτικού ανταγωνισμού κατά τα επόμενα στάδια της μεταποιήσεως.

Το ποσό της ενισχύσεως αυτής καθορίζεται περιοδικώς βάσει της υφισταμένης διαφοράς μεταξύ :

- μιας τιμής στόχου που ορίζεται για τον μη εκκοκκισμένο βάμβακα σύμφωνα με τα κριτήρια που αναφέρονται στην παράγραφο 2·

- της τιμής της διεθνούς αγοράς που προσδιορίζεται βάσει της προσφοράς και των τιμών που διαπιστώνονται στη διεθνή αγορά.

Η χορήγηση της ενισχύσεως στην παραγωγή περιορίζεται σε ποσότητα βάμβακος που προσδιορίζεται κατ’ έτος για την Κοινότητα.

Η ποσότητα αυτή περιλαμβάνεται εντός ανοίγματος που προσδιορίζεται από:

- την ποσότητα που αντιστοιχεί στην κοινοτική παραγωγή κατά τα έτη 1978 μέχρι και 1980 ή στην παραγωγή ενός των ετών αυτών·

- την ποσότητα που ορίζεται κατ’ εφαρμογή της προηγουμένης περιπτώσεως, αυξημένη κατά 25%.

Όταν η πραγματική παραγωγή μιας περιόδου εμπορίας υπερβαίνει την ποσότητα που ορίζεται για την εν λόγω περίοδο εμπορίας, το ύψος της ενισχύσεως διαμορφούται βάσει συντελεστού που προσδιορίζεται διά της διαιρέσεως της οριζομένης ποσότητος διά της πράγματι παραχθείσης ποσότητος.

4. Προκειμένου να δυνηθούν οι παραγωγοί βάμβακος να συγκεντρώνουν την προσφορά και να προσαρμόζουν την παραγωγή στις ανάγκες της αγοράς, καθιερώνεται καθεστώς ενθαρρύνσεως για τη συγκρότηση ομάδων παραγωγών και ομάδων ενώσεων παραγωγών.

Το καθεστώς αυτό προβλέπει τη χορήγηση ενισχύσεων για να ενθαρρυνθεί η σύσταση και να διευκολυνθεί η λειτουργία των ομάδων παραγωγών.

Τα οφέλη από το καθεστώς αυτό επιφυλάσσονται στις ομάδες:

- που συνιστώνται με πρωτοβουλία των ιδίων των παραγωγών·

- που προσφέρουν επαρκή εγγύηση όσον αφορά τη διάρκεια και την αποτελεσματικότητα της δράσεώς τους· και

που αναγνωρίζονται από το ενδιαφερόμενο Κράτος μέλος.

5. Το καθετώς των συναλλαγών της Κοινότητος με τις τρίτες χώρες δεν πρέπει να θιγεί. Για το σκοπό αυτό ιδίως, δεν είναι δυνατό να προβλεφθούν περιοριστικά μέτρα κατά την εισαγωγή.

6. Τα Κράτη μέλη και η Επιτροπή γνωστοποιούν αμοιβαίως τα απαραίτητα στοιχεία για την εφαρμογή του καθεστώτος που προβλέπεται στο παρόν πρωτόκολλο.

7. Οι δαπάνες σχετικά με τα μέτρα που προβλέπονται ή πρέπει να ληφθούν δυνάμει του παρόντος πρωτοκόλλου αποτελούν αντικείμενο κοινοτικής χρηματοδοτήσεως σύμφωνα με τις διατάξεις της συνθήκης ΕΟΚ.

8. Το Συμβούλιο, με ειδική πλειοψηφία προτάσει της Επιτροπής και κατόπιν διαβουλεύσεως με το Ευρωπαϊκό Κοινοβούλιο καθορίζει, κατ’ έτος προ της 1ης Αυγούστου για την περίοδο εμπορίας που αρχίζει το επόμενο έτος, την τιμή στόχου που αναφέρεται στην παράγραφο 3.

9. Το Συμβούλιο, με ειδική πλειοψηφία προτάσει της Επιτροπής, λαμβάνει τα αναγκαία μέτρα για τη θέση σε εφαρμογή των διατάξεων που προβλέπονται στο παρόν πρωτόκολλο και ιδίως:

α) τους κανόνες διαδικασίας και καλής διαχειρίσεως για την εφαρμογή του·

β) τους γενικούς κανόνες του καθεστώτος ενισχύσεως στην παραγωγή που αναφέρεται στην παράγραφο 3 και κριτήρια προσδιορισμού της τιμής της διεθνούς αγοράς που προβλέπεται στην ίδια παράγραφο·

γ) τους γενικούς κανόνες του καθεστώτος ενθαρρύνσεως εν όψει της συγκροτήσεως ομάδων παραγωγών και ομάδων ενώσεων παραγωγών·

δ) τους γενικούς κανόνες περί της wqglatodot^seyr που αναφέρεται στην παράγραφο 7.

Κατά την ίδια διαδικασία, το Συμβούλιο ορίζει:

α) κατ’ έτος και εγκαίρως πριν από την έναρξη κάθε περιόδου εμπορίας, την ποσότητα που αναφέρεται στην παράγραφο 3·

β) το ύψος των ενισχύσεων που αναφέρονται στην παράγραφο 4·

γ) τους όρους υπό τους οποίους δύνανται να ληφθούν τα αναγκαία μεταβατικά μέτρα για τη διευκόλυνση της μεταβάσεως από το προγενέστερο καθεστώς σε εκείνο που απορρέει από την εφαρμογή του παρόντος πρωτοκόλλου, ιδίως αν η θέση σε εφαρμογή του νέου καθεστώτος κατά την προβλεπομένη ημερομηνία προσκρούει σε σημαντικές δυσχέρειες.

10. Η Επιτροπή προσδιορίζει την τιμή της διεθνούς αγοράς και το ύψος της ενισχύσεως που αναφέρονται στην παράγραφο 3.

11. Το βραδύτερο 5 έτη μετά τη θέση σε εφαρμογή του καθεστώτος που καθιερώνεται δυνάμει του παρόντος πρωτοκόλλου, το Συμβούλιο εξετάζει, βάσει εκθέσεως της Επιτροπής, τη λειτουργία του καθεστώτος αυτού. Αν από τα αποτελέσματα εξετάσεως προκύπτει τέτοια ανάγκη, το Συμβούλιο, με ειδική πλειοψηφία προτάσει της Επιτροπής και κατόπιν διαβουλεύσεως με το Ευρωπαϊκό Κοινοβούλιο, αποφασίζει για τις ενδεχόμενες απαραίτητες προσαρμογές για το καθεστώς αυτό.

12. Τα λαμβανόμενα, βάσει του παρόντος πρωτοκόλλου, μέτρα τίθενται σε εφαρμογή το βραδύτερο την 1η Αυγούστου 1981 και εφαρμόζονται για πρώτη φορά στα συγκομιζόμενα το 1981 προϊόντα.

Μέχρι την ημερομηνία της θέσεως αυτής σε εφαρμογή, η Ελληνική Δημοκρατία έχει την ευχέρεια να διατηρήσει, κατά παρέκκλιση, το καθεστώς ενισχύσεων που ισχύει στην επικράτειά της προ της εντάξεως.